In Nestroy sei Stückl håt olladings den Till Eulenspiegel vom Matthäus Stegmayer (1771–1820) ois Vualåg, des wås in dera Traditeaun vom Hanswurst ausn Alt-Wiener Volkstheater zHaus is. Zwoa woa in Stegmayer sei Weak – Uaauffüahrung Aufaung 1808 – zum Nestroy seina Zeit scho beinåh vagessn, a Manuskript von dem Weakl ausm Besitz von da Östarreichischn Nateonäubibliothek håt owa beim Textvagleich bewiesn, dass da Nestroy den Text då draus häufi beinåh unvaändat üwanumma håt. Olladings håt a in Stegmayer sei „Ritterlustspiel“ ins büagaliche Milieu üwatrågn, ausn Ritter von Bärenburg måcht ea in Herrn von Nelkenstein, de Knappn wean zu Bediente und da Buagvogt zum Föaschta. De Szene, wo da Bärenburg in Till üwatrumpfn mecht, is aa üwanumma wuan, vom Nestroy olladings stått da reinan Eazöhlung in da Vualåg ausfüahlich auf da Bühne doagstöllt wuan. Den vom Komika Anton Hasenhut (1766–1841), dem Schöpfa vom Thaddädl, gspültn dumman Buam Hans håt ea ois Natzi gaunz auf sei spülarischen und köapalichen Oat aupasst, so wiar aa da Eulenspiegel aufn dickn Wenzel Scholz zuagschnittn wuan is.